ขอนแก่นทุ่มงบเกือบ 30 ล้าน ซ่อมถนนใจกลางเมือง หวังแก้ปัญหาจราจร
เทศบาลนครขอนแก่น ทุ่มงบประมาณเกือบ 30 ล้านบาท ลุยซ่อมถนน 2 เส้นทางหลักใจกลางเมือง แก้ปัญหาจราจรทั้งระบบ-ยกระดับมาตรฐานสากล คาดแล้วเสร็จปลาย พ.ย.วอนผู้ใช้รถใช้ถนนอย่าเพิ่งโวย หลังท่อระบายน้ำบางจุดสูงกว่าผิวถนน เหตุอยู่ระหว่างการราดยางทับซ้ำ พร้อมขอความร่วมมือไม่จอดรถกีดขวาง และขับขึ้นบนผิวฟุตปาท เปิดโอกาสเจ้าหน้าที่ทำงานเต็มที่,เมื่อวันที่ 29 ต.ค.58 นายธวัชชัย รื่นรมย์ศิริ รองนายกเทศมนตรีนครขอนแก่น (ทน.) พร้อมด้วยเจ้าหน้าที่ฝ่ายควบคุมการก่อสร้างและการโยธา สำนักการช่าง ทน.ขอนแก่น ลงพื้นที่ตรวจสอบความคืบหน้าการก่อสร้างตามโครงการก่อสร้างปรับปรุงผิวจราจร 2 เส้นทางหลักที่สำคัญภายใน ทน.ขอนแก่น ประกอบด้วย เส้นทางถนนหน้าเมือง ช่วงจากถนนหน้าศูนย์ราชการ-ถนนเฉลิมพระเกียรติ ซึ่งเป็นถนนสายหลักที่สำคัญของการเส้นทางของเขตชุมชนเมืองชั้นใน และเส้นทางตลอดแนวถนนประชาสโมสรจากจุดตัดทางรถไฟไปจนถึงถนนเฉลิมพระเกียรติหรือ คลองร่องเมือง หลังมีการก่อสร้างปรับปรุงผิวการจราจรมีความคืบหน้าไปแล้วร้อยละ 65,นายธวัชชัย รื่นรมย์ศิริ รองนายก ทน.ขอนแก่น เผยว่า แผนการก่อสร้างปรับปรุงผิวจราจร ระยะแรก 2 เส้นทางใน 2 โครงการดังกล่าวนั้น อยู่ในวงเงินงบประมาณรวม 29,470,000 บาท ซึ่งการดำเนินการจะแล้วเสร็จและส่งมอบงานทั้งหมดภายในวันที่ 16 พ.ย.ที่จะถึงนี้ ซึ่งในระยะนี้คณะผู้บริหาร สมาชิกสภาฯ รวมทั้งผู้นำชุมชน และฝ่ายควบคุมการก่อสร้างจะต้องเร่งลงพื้นที่ตรวจสอบความเรียบร้อยในภาพรวมทั้งระบบ เพื่อให้เกิดความเข้าใจที่ตรงกันและร่วมกันของทุกฝ่าย โดยเฉพาะความไม่เข้าใจในขั้นตอนของการก่อสร้างที่ผู้ใช้รถใช้ถนนส่วนใหญ่จะมองว่าเทศบาลฯ ทำงานไม่เรียบร้อย โดยเฉพาะในจุดที่ต้องมีการเปลี่ยนฝาท่อระบายน้ำ และบ่อพักต่างๆ หรือแม้กระทั่งฝาท่อสำหรับการสอดใส่สายเคเบิลลงใต้ที่หลายจุดยังคงมีความสูงจากระดับพื้นผิวถนนเดิมอยู่มาก จนทำให้ผู้ใช้รถใช้ถนนส่วนใหญ่มีการร้องเรียนมายังเทศบาลฯ ว่าทำงานไม่เรียบร้อย แต่ในข้อเท็จจริงแล้วคือเมื่อแก้ไขระบบฝาท่อละบ่อพักต่างๆแล้วจะมีการลาดยางมะตอยทับและปรับระดับถนนในภาพรวมอีกครั้ง ซึ่งขณะนี้อยู่ในช่วงของการดำเนินการจัดการตามห้วงระยะเวลาที่กำหนดทั้งหมด,การซ่อมแซมและปรับปรุงผิวจราจรใน 2 เส้นทางหลักดังกล่าวยอมรับว่าส่งผลกระทบต่อสภาพการจราจรที่ติดขัด โดยเฉพาะในช่วงชั่วโมงเร่งด่วน แต่เพื่อเป็นการให้บริการประชาชนในด้านโครงสร้างพื้นฐาน รวมทั้งการซ่อมแซมผิวถนนที่มีอายุการใช้งานมานาน จากเดิมถนนดังกล่าวเป็นถนนคอนกรีตเสริมเหล็กที่มีมีการชำรุดตามระยะเวลา ที่ประชุมร่วมคณะผู้บริหารจึงมีมติในการซ่อมแซมปรับปรุงในรูปแบบของการลาดยางมะตอยทับโดยทำการอัดน้ำปูนลงไปในส่วนที่แตกหรือทรุดโทรม และบาวจุดที่แตกเสียหายหนักก็มีการสกัดเพื่อวางบล็อกปูนเข้าเสริมไปใหม่ ขณะที่ฝาท่อระบายน้ำทั้งในจุดที่ติดตั้งอยู่บริเวณถนนทั้ง 4 ช่องทาง และใสจุดที่ติดกับฟุตปาทเดินเท้าหรือบ่อพักของสายเคเบิลต่างๆ มีการปรับเปลี่ยนให้สามารถดักตะกอนต่างๆได้ ซึ่งจากการลงพื้นที่ตรวจสอบความเรียบร้อยในภาพรวมร่วมกับทุกฝ่ายยืนยันว่ามีความคืบหน้าในการก่อสร้างไปมากกว่าร้อยละ 65 เหลือเพียงขั้นตอนของการบดอัดยางมะตอยทับอีกชั้นทั้ง 2 เส้นทาง ก็จะสามารถทำการตีเส้นจราจรและปรับปรุงผิวฟุตปาทตามขั้นตอนต่างๆ ต่อไป,นายธวัชชัย กล่าวต่ออีกว่า จึงขอความร่วมมือไปยังผู้ใช้รถใช้ถนนในเส้นทางที่มีการก่อสร้าง ซึ่งในระยะนี้เข้าสู่ช่วงของการราดยางมะตอยทับตลอดทั้งเส้นทางรวมไปถึงการปรับผิวถนนและปรับระดับท่อระบายน้ำและบ่อพักต่างๆ ในการงดจอดรถในจุดห้ามจอดหรือจุดที่กำลังก่อสร้าง เนื่องจากเป็นการขัดขวางการปฏิบัติงานของเจ้าหน้าที่อย่างชัดเจน โดยเฉพาะในช่วงของการพ่นยางมะตอยจนถึงขั้นตอนของการบดอัดยางมะตอยที่ยังคงพบว่ารถยนต์จำนวนมากยังคงจอดรถกีดขวางการทำงานจนทำให้ไม่สามารถปฏิบัติงานได้ตามระยะเวลาที่กำหนด ขณะที่บางคันจอดขึ้นบนผิวฟุตปาทก็ส่งผลกระทบต่อระยะการพ่นน้ำยางหรือการปรับเกรดผิวถนนเช่นกัน อย่างไรก็ตาม เทศบาลฯยังคงประกาศขอความร่วมมือเพื่อให้การดำเนินการแก้ไขปัญหาของชุมชนเมืองในเรื่องดังกล่าวนั้นสามารถดำเนินการได้ตามระยะเวลาที่กำหนดเพราะขณะนี้เจ้าหน้าที่ยังคงเร่งดำเนินการและทำงานกันตลอดทั้ง 24 ชม.
เทศบาลนครขอนแก่น ทุ่มงบประมาณเกือบ 30 ล้านบาท ลุยซ่อมถนน 2 เส้นทางหลักใจกลางเมือง แก้ปัญหาจราจรทั้งระบบ-ยกระดับมาตรฐานสากล คาดแล้วเสร็จปลาย พ.ย. วอนผู้ใช้รถใช้ถนนอย่าเพิ่งโวย หลังท่อระบายน้ำบางจุดสูงกว่าผิวถนน
เทศบาลนครขอนแก่น,ซ่อมถนน,ซ่อมถนนกลางเมืองขอนแก่น,ซ่อมถนนเส้นหลัก,ปรับปรุงผิวจราจร,ทน.ขอนแก่น,ถนนหน้าเมืองขอนแก่น,ทุ่มงบเกือบ30 ล้านบาท,ฝาท่อระบายน้ำ,ปรับปรุงผิวฟุตปาธ,ธวัชชัย รื่นรมย์ศิริ,รองนายกเทศมนตรีนครขอนแก่น,ขอนแก่น,ข่าว,ข่าวทั่วไทย,ไทยรัฐออนไลน์,งบประมาณ,ฟุตปาท,ทางเท้า,ทำถนน